নেভিল নক্স
নেভিল আলেকজান্ডার নক্স (ইংরেজি: Neville Knox; জন্ম: ১০ অক্টোবর, ১৮৮৪ - মৃত্যু: ৩ মার্চ, ১৯৩৫) লন্ডনের ক্ল্যাপহাম এলাকায় জন্মগ্রহণকারী বিখ্যাত ইংরেজ আন্তর্জাতিক ক্রিকেট তারকা ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ঘরোয়া প্রথম-শ্রেণীর ইংরেজ কাউন্টি ক্রিকেটে সারের প্রতিনিধিত্ব করেছেন তিনি। দলে তিনি মূলতঃ ডানহাতি ফাস্ট বোলার হিসেবে খেলতেন। এছাড়াও, নিচেরসারিতে কার্যকরী ডানহাতি ব্যাটসম্যান ছিলেন নেভিল নক্স। ১৯০০-এর দশকের শেষদিকে ইংল্যান্ডের অন্যতম সেরা ফাস্ট বোলার হিসেবে নেভিল নক্সকে গণ্য করা হতো। কার্যত সারের বিখ্যাত বোলার টম রিচার্ডসন ও উইলিয়াম লকউডের উত্তরসূরী ছিলেন তিনি। পেশা হিসেবে গায়ক ছিলেন। ফলে তার খেলোয়াড়ী জীবন অল্প সময়ের মধ্যেই শেষ হয়ে যায়। তবে নিঃসন্দেহে তিনি তার সময়কালে অন্যতম সেরা গতিসম্পন্ন বোলার ছিলেন। ঘণ্টায় তিনি দেড়শত কিলোমিটারেরও অধিক গতিবেগে বোলিং করতেন।